b'\n_START_ARTICLE_\nAnton Oven\n_START_SECTION_\n\xc5\xbdivljenje in delo\n_START_PARAGRAPH_\nOven se je po kon\xc4\x8dani gimnaziji v Ljubljani nameraval vpisati na medicino, nazadnje pa se je odlo\xc4\x8dil za slavistiko. V Pragi je \xc5\xa1tudiral tudi \xc4\x8de\xc5\xa1\xc4\x8dino. Diplomiral je leta 1930 v Ljubljani. Istega leta jeseni je nastopil slu\xc5\xbebo profesorja na Dr\xc5\xbeavni klasi\xc4\x8dni gimnaziji v Mariboru. Naslednje leto je pri Tiskovni zalo\xc5\xbebi v Mariboru iz\xc5\xa1la njegova knjiga o Me\xc5\xa1ku._NEWLINE_Leta 1935 je Belokranjska knji\xc5\xbenica izdala drobno knji\xc5\xbeico o Pre\xc5\xa1ernu. Komaj je profesor Oven za\xc4\x8del s slu\xc5\xbebo na III. realni gimnaziji v Ljubljani, je bil prestavljen na II. realno gimnazijo in januarja 1936 spet v Maribor. Izvedel je, da ga imajo zaradi njegovih naprednih idej za komunista. Ko so ga na nekem sestanku omenili kot mo\xc5\xbenega kandidata za poslanca, so navzo\xc4\x8di temu nasprotovali. Leta 1937 je za\xc4\x8del izdajati nacionalisti\xc4\x8dno revijo Mrtva stra\xc5\xbea (COBISS). Istega leta mu je Jugoslovansko-\xc4\x8dehoslova\xc5\xa1ka liga v Ljubljani izdala u\xc4\x8dbenik \xc4\x8de\xc5\xa1\xc4\x8dine. V \xc5\xa1olskem letu 1940/41 so ga premestili na gimnazijo v Ptuj, kjer je pou\xc4\x8deval sloven\xc5\xa1\xc4\x8dino in srbohrva\xc5\xa1\xc4\x8dino._NEWLINE_V letu 1941 ga zaradi rahlega zdravja niso vpoklicali v vojsko. Ob prihodu nem\xc5\xa1kih oboro\xc5\xbeenih sil je \xc5\xbeivel nekaj \xc4\x8dasa v ilegali, saj je izvedel, da so zanj razpisali denarno nagrado in da so po celem Ptuju obe\xc5\xa1eni plakati z njegovo sliko. Preoble\xc4\x8den v kmeta je zato s Ptuja pobegnil v Belo krajino. V drugi polovici leta 1941 naj bi bil posredno v stiku z ilegalno organizacijo Stara pravda, ki je nastala maja 1941, konec avgusta pa vstopila v OF. To je bila organizacija levo usmerjenih liberalnih izobra\xc5\xbeencev, ki jo je vodil dr. \xc4\x8crtomir Nagode. V tem \xc4\x8dasu se je Oven ukvarjal tudi z zgodovinskimi in bodo\xc4\x8dimi mejami Slovenije in o tem tudi pisal._NEWLINE_Leta 1942 so ga pripadniki NOP in PVJ pod pretvezo, da jim je nasproten, ugrabili, mu\xc4\x8dili in nazadnje umorili. Skromno zapu\xc5\xa1\xc4\x8dino profesorja Ovna so po vojni zaplenili in s po\xc5\xbeigom dokumentov je izginil iz kroga kulturne zavesti. Njegovo ime najdemo le \xc5\xa1e v opisih nastanka bele garde v Beli krajini.'